  Майя Бывальцева Удмуртилэн шоркарысьтыз тӧрлыкъёс Пушкинской но Лихвинцев урамъёс вожын светофоръёс пуктон ужъёсты быдэстонъя электрон аукцион ортчытозы. Со сярысь ужкагазъёс кун кулэяськонъя сайтын интыямын. Отын пыдын ветлӥсьёслы кык светофоръёс но транспортлы ньыль светофор пуктыны чакламын, со сяна, ляб адӟись но адӟисьтэм муртъёс понна сюресэз выжон азе нимысьтыз плитка но тылын пиштӥсь брусчатка вӧлдозы, со светофоръёсын ӵош ужалоз. «Та ужъёсты быдэстон Ижкарысь урамъёсын мынон-ветлонъя кышкыттэмлыкез будэтон вылысь радъяське», — верамын ужкагазын. Контрактлэн кутскон (тужгес бадӟым) дуныз 1 миллион 139,7 сюрс манет луэ, аукционэз 11-тӥ куарусёнэ ортчыны чакламын. Ужъёс муниципал контрактэз юнматэм бере 15 нуналскын быдэстэмын луыны кулэ. Ватсалом, Ижкарын со луоз нырысетӥез сюрес вож, кытын светодиод брусчатка вӧлдозы. Тегъёс: Ижкар Удмуртия сюресъёс кышкыттэмлык  